Ramaphosa se vyf doelwitte vir Suid-AfrikaPres. Cyril Ramaphosa tydens die staatsrede 2019 (Foto: Phando Jikela/ANA) Pres. Cyril Ramaphosa het Donderdag in Kaapstad in sy staatsrede vyf hoofdoelwitte gestel waaraan die staat vanjaar voortdurend sy handel en wandel gaan meet. Eerstens moet inklusiewe ekonomiese groei en werkskepping die hoofprioriteit van die jaar wees. Tweedens is dit, gegewe Suid-Afrika se geskiedenis, noodsaaklik om die onderwys- en opleidingstelsel te verbeter. In die verband sal die sowat 4 000 puttoiletstelsels wat steeds by skole bestaan, dringend deur spoeltoilette vervang word en vroeë kinderontwikkeling sal van die swak funksionerende departement van maatskaplike ontwikkeling na die veel beter funksionerende departement van basiese onderwys oorgedra word. Derdens sal alle staatsoptrede daaraan gemeet word of dit kwesbare (soos vroue, kinders en gays) en arm Suid-Afrikaners se lot verbeter. Vierdens moet elke poging aangewend word om korrupsie en wanbestuur hok te slaan, en moet die skuldiges streng vervolg word. Laastens moet die vermoë van die staat om dienste aan die bevolking te lewer, sterk uitgebrei word, het Ramaphosa gesê.